Diari Oficial de la Generalitat Valenciana


Sumari del DOGV 9570, del 06-04-2023 (2023/3701)

RESOLUCIÓ de 3 d'abril de 2023, de la Conselleria d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9570

Data del DOGV
:   06-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3701


Data del document
:   03-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 3 d'abril de 2023, de la Conselleria d'Educació, Cultura i Esport, per la qual es modifica el Pla estratègic de subvencions d'aquesta conselleria per al període 2020-2023, aprovat per la Resolució de 23 de març de 2020. [2023/3701]  
L'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, disposa que aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar, tant dels seus òrgans com dels seus organismes públics dependents, i el contingut del qual serà el determinat en la legislació bàsica estatal.  
  
L'article 8.1 de la Llei 38/2003, de 17 de novembre, general de subvencions, amb el caràcter de normativa bàsica, estableix que els òrgans de les administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, supeditant-se, en tot cas, al compliment dels objectius d'estabilitat pressupostària.  
  
Mitjançant la Resolució de 23 de març de 2020 d'aquesta conselleria, es va aprovar el Pla estratègic de subvencions per al període 2020-2023. La Llei 8/2021, de 30 de desembre, de pressupostos de la Generalitat per a l'exercici 2022, va recollir diversos canvis i novetats en les línies de subvenció dels capítols IV i VII del programa pressupostari de foment de l'activitat esportiva 457.10 que calia incorporar al pla. La resolució es va publicar el 4 de febrer de 2022. Ara, amb la Llei 9/2022, de pressupostos de la Generalitat per a l'exercici 2023, apareixen dues novetats respecte a 2022 que cal incorporar al Pla estratègic de subvencions.  
Així, la informació relativa a l'activitat subvencional de la conselleria es pot realitzar de manera completa i integrada, afavorint la informació a la ciutadania i la transparència en la gestió.  
Així mateix l'actual redacció de l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, fa possible instrumentar en determinats casos la concessió de subvencions nominatives per una resolució, cosa que es considera més adient per a una gestió més àgil i eficient.  
  
Vist tot això i fent ús de les atribucions conferides per l'article 28 de la Llei 5/1983, de 30 de desembre, del Consell, i per l'article 4 del Decret 173/2020, de 24 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, resolc:  
  
Primer  
Modificar el Pla estratègic de subvencions 2020-2023 de la Conselleria d'Educació, Cultura i Esport mitjançant la inclusió de les modificacions i creacions en les línies de subvenció del programa pressupostari de foment de l'activitat esportiva 457.10, gestionat per la Direcció General d'Esport, d'acord amb el detall que figura com a annex únic.  
  
  
Segon  
Ordenar la publicació en el Diari Oficial de la Generalitat Valenciana, de conformitat amb el que es disposa en l'article 45.1 de la Llei 39/2015, d'1 d'octubre, del procediment administratiu comú de les administracions públiques, i en la pàgina web de la Conselleria d'Educació, Cultura i Esport.  
  
València, 3 d'abril de 2023.- La consellera d'Educació, Cultura i Esport, p. d. (R 13.04.2022, DOGV 9328), la sotssecretària: Eva María Coscollá Grau.  
  
  
  
ANNEX ÚNIC  
Modificació del Pla estratègic de subvencions 2020-2023  
  
S'inclouen en el Pla estratègic de subvencions de la Conselleria d'Educació, Cultura i Esport 2020-2023 en el capítol referit a la Direcció General d'Esport, les modificacions i les noves línies de subvenció, en els termes següents:  
  
OBJECTIU ESTRATÈGIC 3  
Protecció, promoció i difusió dels esports autòctons de la Comunitat Valenciana.  
  
Línia de subvenció:  
  
CODI: S9145000.  
DENOMINACIÓ: Confederació Internacional de Pilota a Mà.  
MODE DE CONCESSIÓ: concessió directa.  
BENEFICIARIS: Confederació Internacional de Pilota a Mà.  
DESCRIPCIÓ I FINALITAT: col·laborar en les activitats de la Confederació Internacional de Pilota a Mà.  
  
1. Àrees de competències afectades i sectors als quals es dirigeixen les ajudes:  
Esport autòcton.  
2. Objectius i efectes que es pretenen amb la seua aplicació:  
Difusió internacional del joc de la pilota, aprofundir en el valor referencial de la Comunitat Valenciana en el joc de la pilota i expandir la pràctica del joc de la pilota.  
3. Mecanisme:  
Conveni de col·laboració.  
4. Delimitació de les línies bàsiques de les bases reguladores:  
En el conveni s'estableix l'objecte de la subvenció, les obligacions de les parts i forma de justificació i pagament de la subvenció.  
5. Calendari:  
Inici al gener de cada any.  
6. Termini necessari per a la seua consecució:  
Anual.  
7. Costos previsibles per a la seua realització i fonts de finançament:  
2023: 20.000 €.  
Generalitat. Fons propis.  
8. Pla d'acció:  
La subvenció s'instrumentarà mitjançant el corresponent conveni de col·laboració que recollirà les previsions d'aquesta línia nominativa en els pressupostos de la Generalitat.  
9. Indicadors de seguiment i avaluació:  
Nombre de projectes:  
2023: 3.  
Activitats formatives i divulgatives:  
2023: 3.  
10. Resultats de l'avaluació del pla estratègic anterior:  
És una actuació que no es contemplava en l'anterior pla.  
  
  
OBJECTIU ESTRATÈGIC 5  
  
Donar suport a la construcció d'instal·lacions esportives, desenvolupar eines per a optimitzar la seua gestió, millorar l'eficàcia i rendibilitzar la inversió realitzada.  
  
Línia de subvenció:  
CODI: S9146000.  
DENOMINACIÓ: Gestió del CTA.  
MODE DE CONCESSIÓ: concessió directa.  
BENEFICIARIS: Ajuntament d'Alacant.  
DESCRIPCIÓ I FINALITAT: gestió del Centre de Tecnificació Esportiva d'Alacant i el desenvolupament d'activitats esportives de tecnificació i alt rendiment.  
  
1. Àrees de competències afectades i sectors als quals es dirigeixen les ajudes:   
Instal·lacions esportives municipals.  
2. Objectius i efectes que es pretenen amb la seua aplicació:  
Establir l'àmbit de col·laboració per a la gestió del Centre de Tecnificació d'Alacant.   
3. Mecanisme:  
Conveni de col·laboració.  
4. Delimitació de les línies bàsiques de les bases del conveni:  
Adaptació a un nou model de gestió del Centre de Tecnificació.  
  
5. Calendari:  
Caràcter plurianual del conveni.  
6. Termini necessari per a la seua consecució:  
Dos exercicis pressupostaris 2023 i 2024.  
7. Costos previsibles per a la seua realització i fonts de finançament:  
2023: 99.158,66 € - 2024: 140.398,22 €.  
8. Pla d'acció:  
Fins al 31 de juliol de 2023 s'estableix com un període transitori d'adaptació a un nou model de gestió del Centre de Tecnificació. En aquest període la Generalitat continuarà amb la gestió i explotació del Centre de Tecnificació.  
Entre l'1 d'agost de 2023 i el 31 de juliol de 2024 es desenvoluparà un segon període en què l'Ajuntament d'Alacant assumirà la gestió del centre amb la col·laboració de la Generalitat.  
9. Indicadors de seguiment i avaluació:  
10. Resultats de l'avaluació del pla estratègic anterior:  
És una actuació que no es contemplava en l'anterior pla.